RESOLUCIÓN do 27 de outubro de 2005 pola que se convoca un curso sobre xestión da comunicación en situacións de emerxencia e crise.
CENTRO DE ESTUDOS XUDICIAIS E SEGURIDADE PÚBLICA DE GALICIA — III. OUTRAS DISPOSICIÓNS — 10/11/2005

Dentro do programa de actividades que o Centro de Estudos Xudiciais e Seguridade Pública de Galicia ten previsto realizar no ano 2005, e conforme
coas funcións atribuídas pola Lei 1/2005, do 4 de xaneiro, de creación do Centro de Estudos Xudiciais e Seguridade Pública de Galicia, anúnciase a celebración dun curso sobre xestión da comunicación en situacións de emerxencia e crise, que se desenvolverá conforme as seguintes bases:
Primeira.-Obxectivos.
Ante a realidade da actualización dun risco, con consecuencias graves para a poboación, os bens e o medio, os servizos de emerxencia e os medios de comunicación temos a obriga de dar información á poboación. Unha información que axude na medida do posible a suavizar as consecuencias da catástrofe.
Pero os camiños ou as fórmulas empregadas adoitan ser distintas e distantes, o que pode dar lugar a confusión e desinformación, acrecentando as dúbidas e o medo na poboación, co que estamos a acentuar o problema en lugar de minoralo.
Polo tanto, temos que xerar mecanismos de entendemento e colaboración entre os profesionais da comunicación e os profesionais dos servizos de emerxencia, que permita unha información á poboación que sexa razoable e crible e que repercuta na boa xestión das crises.
Segunda.-Destinatarios.
-Persoal técnico de protección civil da Dirección Xeral de Protección Civil da Xunta de Galicia.
-Xefes de parques e xefes de quenda dos servizos de Bombeiros de Galicia.
-Persoal técnico de protección civil da Administración Local.
-Presidentes ou xefes de agrupacións de voluntarios de Protección Civil.
Terceira.-Desenvolvemento.
1. Prazas: o número de prazas ofertadas para este curso é de 27.
2. Duración e datas: o curso terá lugar os días 28, 29 e 30 de novembro de 2005, cunha duración de 24 horas lectivas.
O horario será o seguinte:
-Mañás: das 9.30 ás 14.00 horas.
-Tardes: das 16.00 ás 19.30 horas.
3. Lugar: Centro de Estudos Xudiciais e Seguridade Pública de Galicia, avda. da Cultura s/n, A Estrada (Pontevedra).
Cuarta.-Solicitudes e prazo de inscrición.
1. A inscrición dos participantes é gratuíta.
2. O persoal que desexe participar neste curso deberá presentar, cuberta á máquina ou con letra moi clara, a instancia que figura no anexo.
3. O prazo para a presentación de instancias rematará o día 24 de novembro de 2005.
4. As instancias deberán estar asinadas polo xefe do organismo ao que estea adscrito e co selo deste.
Este será requisito indispensable para ser admitido no curso.
5. As instancias deberán enviarse por correo á sede do Centro de Estudos Xudiciais e Seguridade Pública de Galicia á avenida da Cultura, s/n, 36680 A Estrada, ou por fax ao nº 986 59 09 88, ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Quinta.-Contido.
-Introdución xeral ao funcionamento dos medios de comunicación e a súa dinámica diaria na elaboración dos contidos informativos.
-Papel dos medios de comunicación nunha situación de emerxencia.
-Relación dos servizos de Protección Civil cos medios de comunicación nunha catástrofe.
-Relación da Administración cos medios de comunicación.
-Información a poboación afectada.
-Impacto psicolóxico das imaxes e impacto social da crise.
Sexta.-Relación de admitidos.
A relación de admitidos para a realización do curso exporase no taboleiro de anuncios do Centro de Estu
dos Xudiciais e Seguridade Pública de Galicia, sen prexuízo da oportuna notificación aos seleccionados con antelación suficiente á celebración do curso. Tamén poden confirmar a súa admisión chamando ao teléfono 986 59 02 46.
Sétima.-Asistencia.
É obrigatoria a asistencia e puntualidade en todas as actividades do curso. A falta de asistencia, mesmo cando sexa xustificada, a máis dun 10% das horas lectivas programadas determinará a cualificación de non apto no curso.
Oitava.-Certificado de aproveitamento.
Ao remate do curso entregaráselles un certificado de asistencia e aproveitamento a aquelas persoas que acrediten a súa asistencia continuada e superen as correspondentes probas de coñecementos.
Novena.-Modificacións.
O Centro de Estudos Xudiciais e Seguridade Pública de Galicia poderá modificar o desenvolvemento dos cursos para adaptalos ás necesidades da Administración e ás continxencias que poidan xurdir.
A Estrada, 27 de outubro de 2005.
Carlos Suárez-Mira Rodríguez
Director xeral do Centro de Estudos Xudiciais
e Seguridade Pública de Galicia